****

SZERB KÖZTÁRSASÁG

VAJDASÁG AUTONÓM TARTOMÁNY

ZENTA KÖZSÉG

ZENTA KÖZSÉG POLGÁRMESTERE

Szám: 000571977 2025 08858 002 000 000 001

Kelt 2025. február 27-én

Z E N T A

Fő tér 1.

A tömegtájékoztatásról és médiumokról szóló törvény (az SZK Hivatalos Közlönye, 92/2023. sz.) 16. szakasza 1. bekezdése 4) és 20. pontja, a tömegtájékoztatás területén nyújtott állami támogatás összehangoltságának feltételeiről és kritériumairól szóló rendelet (az SZK Hivatalos Közlönye, 9/2022 és 32/2023. sz.), a csekély összegű támogatás (de minimis támogatás) odaítélésének szabályairól és feltételeiről szóló rendelet (az SZK Hivatalos Közlönye, 23/2021. sz.), a tömegtájékoztatás területén fennálló közérdek megvalósítására irányuló projektumok társfinanszírozásáról szóló szabályzat (az SZK Hivatalos Közlönye, 6/2024. és 106/2024. sz.) és a 000571977 2025 08858 002 000 000 001 számú, 2025. február 24-i keltezésű tömegtájékoztatás területén megvalósított projektumok 2025. évi társfinanszírozására szánt eszközök odaítéléséről szóló rendelet alapján Zenta község meghirdeti az alábbi

**PÁLYÁZATOT**

**a tömegtájékoztatás területén a médiatartalmak gyártását célzó projektumok társfinanszírozására a 2025-ös évben**

A pályázat meghirdetésének célja azon médiatartalmak gyártásának pénzbeli támogatása, amelyek hozzájárulnak a közérdek érvényesítéséhez a Zenta község területén élő polgárok tömegtájékoztatása területén, a tömegtájékoztatásról és médiumokról szóló törvény (az SZK Hivatalos Közlönye, 92/2023. sz.) 15. szakaszával összhangban. A pályázatot a tömegtájékoztatás területén megvalósított projektumok társfinanszírozása lefolytatásának és nyomon követésének egységes információs rendszerében, illetve Zenta község hivatalos honlapján teszik közzé.

Jelen pályázatra szánt támogatási eszközök összege 550.000,00 dinár.

A projektum finanszírozására jóváhagyható eszközök legalacsonyabb összege 100.000,00 dinár, míg a legmagasabb 550.000,00 dinár.

A médiatartalmak nyomtatott média illetve hírügynökségek számára történő gyártására kiírt pályázat résztvevője **a csekély összegű támogatás (de minimis támogatás) odaítélésének szabályaival és feltételeivel összhangban** kérelmet nyújthat be a projektum olyan mértékű finanszírozására, amely nem haladja meg a javasolt projektum indokolt költségeinek 80%-át, de legfeljebb a pályázatban meghatározott összeg mértékéig.

A médiatartalmak helyi jelentőségű rádió és internetes média számára történő gyártására kiírt pályázat résztvevője **a tömegtájékoztatás területén nyújtott állami támogatás összehangoltságának feltételeivel és kritériumaival összhangban** kérelmet nyújthat be a projektum olyan mértékű finanszírozására, amely nem haladja meg a javasolt projektum indokolt költségeinek 80%-át, de legfeljebb a pályázatban meghatározott összeg mértékéig.

A médiatartalmak televízió számára történő gyártására kiírt pályázat résztvevője **a tömegtájékoztatás területén nyújtott állami támogatás összehangoltságának feltételeivel és kritériumaival összhangban** kérelmet nyújthat be a projektum olyan mértékű finanszírozására, amely nem haladja meg a javasolt projektum indokolt költségeinek 50%-át, de legfeljebb a pályázatban meghatározott összeg mértékéig.

A pályázatot azon projektumok támogatására hirdetik meg illetve az eszközöket azon projektumok támogatására ítélik oda, amelyek az eszközök odaítéléséről szóló rendelet meghozatalának napjától számítva legfeljebb egy évig tartanak.

A szerződés megkötése alkalmával minden felhasználó esetében meghatározzák a projektum megvalósításnak határidejét a projektumban meghatározott tevékenységek tervével összhangban.

**RÉSZVÉTELI JOG**

A pályázaton való részvétel joga megilleti:

1) azt a kiadóházat, mely sajtótermékét bejegyezték a médiumok jegyzékébe;

2) azt a személyt, aki médiatartalmak gyártásával foglalkozik, és aki 30 napnál nem régebbi bizonyítékot mellékel arról, hogy a társfinanszírozott médiatartalmat a jelen bekezdés 1. pontjában meghatározott feltételeket teljesítő médiumon keresztül valósítja meg.

A nyomtatott illetve digitális médiatartalmak gyártásának támogatását célzó pályázaton részt vehetnek a mikro-, kis- és közepes jogi személyek és vállalkozók.

A televízió számára történő médiatartalmak gyártásának támogatását célzó pályázaton részt vehetnek a mikro-, kis- és közepes jogi személyek és vállalkozók.

A pályázaton nem vehetnek részt:

1) azok a kiadóházak illetve személyek, amelyek az ugyanezen, Szerb Köztársaság, autonóm tartomány illetve helyi önkormányzati egység által kiírt pályázat által támogatott projektum keretében foglalkoznak médiumok gyártásával, és amelyről az eszközhasználó benyújtotta a projekt megvalósításáról szóló jelentést;

2) olyan médiatartalmak gyártásával foglalkozó kiadóházak illetve személyek, amelyek az adatokat illetve dokumentumokat **nem vitték be az egységes információs rendszerbe**;

3) azok a kiadóházak, amelyek nem tették közzé a médiummal kapcsolatos alapvető adatokat impresszum formájában;

4) azok a kiadóházak, amelyeknek közbevételből finanszírozzák a tömegtájékoztatási tevékenységeit;

5) azok a pályázók, akik projektumát a Szerb Köztársaság, az autonóm tartomány illetve a helyi önkormányzati egység által kiírt pályázat alapján odaítélt eszközökkel társfinanszírozzák, viszont nem nyújtottak be a szerződésben előlátott határidőn belül és meghatározott formában narratív és pénzügyi jelentést, valamint elkészített médiatartalmat, illetve a projektum megvalósítását igazoló bizonyítékot;

6) azok a pályázók, akik projektumát a Szerb Köztársaság, az autonóm tartomány illetve a helyi önkormányzati egység által kiírt pályázat alapján odaítélt eszközökkel társfinanszírozzák, viszont bebizonyosodik, hogy nem célszerűen használták fel az eszközöket, tehát nem teljesítették a szerződéses kötelezettségüket;

7) azok a személyek, akik állami vagy „de minimis” támogatások visszatérítési folyamatában vannak, akárcsak azok a személyek, akik nehézségekbe ütköztek az állami támogatás ellenőrzésére vonatkozó jogszabályok értelmében.

**A PÁLYÁZATON VALÓ RÉSZVÉTEL FELTÉTELEI**

A pályázó csak egyetlen projektummal pályázhat.

Kivételes esetben a több médiát kiadó kiadóház pályázhat egy médiatartalom gyártási projekttel minden egyes médiára külön-külön.

A törvény értelmében a projekt egy behatárolt programszakaszt vagy annak egy (műfaji és időbeli) részét jelenti, amely hozzájárul a közérdek érvényesítéséhez, a törvény 15. szakaszában meghatározottak szerint.

Támogatási eszközöket új médiatartalom gyártására ítélnek oda a projektumban meghatározott tervezett tevékenységekkel összhangban. Ezek esetében a más forrásból átvett tartalom illetve archív felvételek aránya nem haladhatja meg a 20%-ot, és az ilyen jellegű tartalmakat egyértelműen meg kell jelölni.

A dokumentációs anyagok (videó- és hangfelvételek illetve fényképek), amelyeket az új médiatartalom (dokumentum- és egyéb műsorok) előállításához illusztrációként használnak, nem tartoznak az előző szakaszban említett százalékba.

A törvény értelmében a projektum nem foglalja magába a társadalmi, gazdasági, politikai, kulturális, sport és egyéb történések (híradó, központi tájékoztató műsor, reggeli program, napi áttekintő és hasonlók) napi szintű nyomon követését.

Az a pályázó, aki nem rendelkezik megfelelő kapacitással, alkalmazhat olyan kiadóházat, amely médiumát a médiumok jegyzékébe bejegyezték a törvénnyel összhangban, valamint olyan személyt, aki médiatartalmak gyártásával foglalkozik, és akit olyan médiumok gyártására jegyeztek be a médiatartalom gyártók nyilvántartásába, amelyek értéke nem haladja meg a projektum megvalósítására odaítélt támogatási eszközök összegének 20%-át.

Az a személy, akit alkalmaznak a médiatartalom bizonyos részének elkészítésére, nem állhat munkaviszonyban a kiadónál, illetve nem állhat kapcsolatban a kiadóval a gazdasági társaságok és egyéb szervezeti formák jogállását szabályozó törvény értelmében.

A pályázaton nem vehetnek részt azok a vállalkozók, akik beszüntették tevékenységüket.

**A PROJEKTUMOK ÉRTÉKELÉSÉNEK KRITÉRIUMAI**

**Általános kritériumok:**

1. Annak mértéke, hogy a javasolt projekttevékenység mennyire alkalmas a közérdek érvényesítésére a tömegtájékoztatás területén, különös tekintettel az alábbi szempontokra:
2. a projektum jelentősége;
3. a projektum megvalósíthatósága;
4. a projektum megvalósításának nyomon követése;
5. a projektum javaslattevőjének kapacitásai;
6. a tartalom célcsoport számára való elérhetősége;
7. költségvetés és a költségek indokoltsága.

2) Annak mértéke, hogy a projekt megvalósítására szolgáló médium mennyire tartja be a szakmai és etikai normákat:

1. állapítottak-e meg szankciókat a projekt megvalósítására szolgáló médiával szemben állami szervek, az Elektronikus Médiumokat Szabályozó Testület vagy a Sajtótanács az elmúlt egy évben a szakmai és etikai normák megsértése miatt;
2. a szabálysértés súlyossága és ismétlődésének gyakorisága.

**Részletesebb kritériumok:**

A téma feldolgozása: Zenta község területén történő események állapotáról való tájékoztatás.

A pályázók, a felsoroltak mellett, javasolhatnak más témákat is, amelyek hozzájárulnak a közérdek érvényesítéséhez a tömegtájékoztatás területén.

**DOKUMENTÁCIÓ**

A pályázónak kötelező jelleggel **az egységes információs rendszeren keresztül** kell benyújtania projektumát és az alábbi dokumentációt szükséges mellékelnie:

1. A társfinanszírozásra való jelentkezés 1-es számú űrlapját (kitölteni az egységes információs rendszerben illetve csatolni az űrlap további szükséges részeit) (projektum tevékenységek, a projektum kivitelezhetősége, a projektum megvalósításának nyomon követése, a projektum megvalósításához szükséges kapacitások, a projektum költségvetése);
2. Bizonyítékot (az igazolás nem lehet idősebb 30 naptól), hogy a médiatartalmat olyan médiában fogják megjelentetni, amelyet bejegyeztek a médiumok jegyzékébe (csak azon személyek esetében kötelező, amelyek médiatartalmak gyártásával foglalkoznak, viszont nem médiakiadók) ;
3. A pályázó nyilatkozatát (szabad formában), hogy a gyártott tartalom nem kerül kereskedelmi hasznosításra;
4. A pályázó nyilatkozatát (szabad formában), hogy a projektumot állami támogatás nélkül nem lehetne megvalósítani, valamint, hogy a projektumot más állami támogatási eszköz segítségével nem lehet megvalósítani, kizárólag szubvenció-vissza nem térítendő eszközök segítségével.
5. A médiatartalmat közzétevő újság utolsó kiadásának fedőlapját illetve impresszumát szkennelt formában (kizárólag a nyomtatott médiumok esetében);
6. A pályázó nyilatkozatát (szabad formában), hogy nincs állami illetve „de minimis” támogatások visszatérítési folyamatában, valamint, hogy nem ütköztek nehézségekbe az állami támogatás ellenőrzésére vonatkozó jogszabályok értelmében.

**HATÁRIDŐK**

A pályázatot a 2025. február 28-a és március 14-e közötti időszakban hirdetik meg.

Az eszközök odaítéléséről szóló döntést a pályázat lezárásának napjától számított 90 napon belül, indokolással ellátott határozat formájában hozzák meg.

**FELHÍVÁS A SZAKBIZOTTSÁG MUNKÁJÁBAN**

**VALÓ RÉSZVÉTELRE**

A benyújtott pályázatok projektumainak értékelését egy Zenta község polgármestere által kinevezett, három tagból álló bizottság végzi.

Az újságírói és média egyesületeket felkérjük, hogy az **egységes információs rendszeren** keresztül javasoljanak tagokat a szakbizottságba.

A média területén tevékenykedő elméleti szakembereket, elemzőket és gyakorlati szakértőket, akik szeretnének részt venni a bizottság munkájában, felkérjük, hogy az **egységes információs rendszeren** keresztül nyújtsák be jelentkezésüket a bizottsági tagságra.

A bizottsági tagságra jelentkezők felelnek a bizottsági tagságra való jelentkezési űrlapban (3-as számú űrlap) feltüntetett adatok valódiságáért és teljességéért.

A korrupció elleni küzdelemről szóló szabályokkal összhangban, a javasolt személy esetében nem állhat fenn érdek-összeütközés, illetve a javasolt személy nem tölthet be közfunkciót.

Az újságírói és média egyesületeket illetve elméleti szakemberek, elemzők és gyakorlati szakértők, akik önállóan nyújtják be jelentkezésüket, a szakértői bizottsági tagságra irányuló javaslatukat a pályázat meghirdetését követő 15 napon belül tudják benyújtani az egységes információs rendszeren keresztül, valamint Zenta község hivatalos honlapján.

A tömegtájékoztatás területén megvalósított projektumok 2025. évi társfinanszírozásáról szóló pályázatra való jelentkezéseket az egységes információs rendszeren keresztül kell benyújtani.

**A JELENTKEZÉS MÓDJA**

A tömegtájékoztatás területén megvalósított projektumok 2025. évi társfinanszírozásáról szóló pályázatra való jelentkezéseket **kizárólag** **az egységes információs rendszeren keresztül** lehet benyújtani.

A tömegtájékoztatás területén megvalósított projektumok 2025. évi társfinanszírozásáról szóló pályázati eljárás részvevői a teljes eljárás során kötelesek a tömegtájékoztatás területén fennálló közérdek megvalósítására irányuló projektumok társfinanszírozásáról szóló szabályzathoz csatolt űrlapokat használni.

Azok a pályázati jelentkezések, amelyek nem tesznek eleget a pályázati feltételeknek, valamint a határidőn túl benyújtott pályázatok elutasításra kerülnek.

További információkért munkanapokon 9 és 14 óra között az alábbi telefonszámokon érdeklődhetnek: 064/8725317 és 064/655404.

**A TÁMOGATÁSI ESZKÖZÖK ODAÍTÉLÉSÉRŐL SZÓLÓ HATÁROZAT KÖZZÉTÉTELE**

A támogatási eszközök odaítéléséről szóló határozatot az egységes információs rendszerben illetve Zenta község hivatalos honlapján teszik közzé, valamint elektronikus úton továbbítják a pályázat résztvevőinek.

**SZEMÉLYES ADATOK VÉDELME**

A pályázat lefolytatása során begyűjtött adatok a személyes adatok védelméről szóló törvénnyel összhangban kerülnek feldolgozásra és megőrzésre.

A község polgármestere

Burány Hajnalka s.k.